SK Úradný vestník Európskej únie C 180/58

Žaloba podaná 3. júna 2009 — Mitteldeutsche Flughafen a Flughafen Dresden/Komisia

(Vec T-217/09)

2009/C 180/108

Jazyk konania: nemčina

Účastníci konania

Žalobkyne: Mitteldeutsche Flughafen AG (Lipsko, Nemecko) a Flughafen Dresden GmbH (Drážďany, Nemecko) (v zastúpení: M. Núñez-Müller a M. le Bell, Rechtsanwälte)

Žalovaná: Komisia Európskych spoločenstiev

Návrhy žalobkýň

— vyhlásiť podľa článku 231 prvého odseku ES za neplatné rozhodnutie Komisie z 24. marca 2009 [K(2009) 2010 v konečnom znení] v rozsahu, v akom Komisia kvalifikovala financovanie renovácie a rozšírenia štartovacej a pristávacej dráhy na letisku Drážďany ako štátnu pomoc,

— zaviazať Komisiu na náhradu trov konania.

Žalobné dôvody a hlavné tvrdenia

Žalobkyne podávajú žalobu proti rozhodnutiu Komisie K(2009) 2010 v konečnom znení z 24. marca 2009 (NN 4/2009, ex N 361/2008) — Nemecko, letisko Drážďany, ktorým Komisia podľa článku 87 ods. 3 písm. c) ES schválila vklad vlastného kapitálu, ktorý Nemecko poskytuje na novú výstavbu a rozšírenie štartovacej a pristávacej dráhy na letisku Drážďany, ako opatrenie zlučiteľné so spoločným trhom. Navrhujú, aby rozhodnutie bolo vyhlásené za neplatné v rozsahu, v akom Komisia kvalifikovala sporné opatrenie ako štátnu pomoc.

Na odôvodnenie svojej žaloby žalobkyne po prvé uvádzajú, že Komisia porušila rozdelenie právomocí a zásadu pridelených právomocí podľa článku 5 ES, keďže podľa rozdelenia právomocí ES nie je príslušná na preskúmanie sporného opatrenia. Územné plánovanie a zodpovednosť za infraštruktúru letiskových kapacít patria do oblasti originárnej právomoci členských štátov EÚ.

V druhom žalobnom dôvode žalobkyne tvrdia, že došlo k porušeniu článku 87 ES. Uvádzajú, že Komisia v usmerneniach z roku 1994 (1) výslovne vylúčila uplatnenie právnej úpravy ES na opatrenia, ktoré sa týkajú infraštruktúry letísk. Tieto usmernenia sú naďalej uplatniteľné, lebo neporušujú ani primárne právo, ako ho vykladajú súdy Spoločenstva, ani ich Komisia účinne nezrušila. Usmernenia z roku 1994 konkrétne neboli zrušené ani usmerneniami z roku 2005 (2). Subsidiárne žalobkyne tvrdia, že usmernenia z roku 2005 nie sú uplatniteľné.

Flughafen Dresden GmbH nemala byť ďalej vo vzťahu k spornému opatreniu kvalifikovaná ako podnik v zmysle článku 87 ods. 1 ES, ale sa malo na ňu nazerať ako na orgán verejnej moci. Okrem toho nedošlo k zvýhodneniu v zmysle právnej úpravy štátnej pomoci, lebo kritérium vkladateľa kapitálu v trhovom hospodárstve, ktoré použila Komisia, nemožno uplatniť pri budovaní infraštruktúry letísk.

Vo svojom treťom žalobnom dôvode žalobkyne uvádzajú, že rozhodnutie treba vyhlásiť v požadovanom rozsahu za neplatné aj preto, lebo Komisia porušila podstatné procesné predpisy, zákaz retroaktivity a zásadu ochrany legitímnej dôvery a rozhodnutie je vnútorne protirečivé.

(1) Oznámenie Komisie — Uplatňovanie článkov 92 a 93 Zmluvy o ES a článku 61 Dohody o EHP o štátnej pomoci v odvetví letectva (Ú. v. ES C 350, s. 5).

(2) Oznámenie Komisie — Usmernenia Spoločenstva týkajúce sa financovania letísk a štátnej pomoci na začatie činnosti pre letecké spoločnosti s odletom z regionálnych letísk, Ú. v. EÚ C 312, s. 1.